Diari Oficial de la Generalitat Valenciana


Sumari del DOGV 8975, del 15-12-2020 (2020/10801)

RESOLUCIÓ de 9 de desembre de 2020, del director general de Funció Pública, per la qual es dona publicitat al Pacte de la Mesa Sectorial de Funció Pública, pel qual s'acorda el mecanisme excepcional de provisió de llocs de treball, amb personal funcionari interí, mentre duren les circumstàncies extraordinàries de la pandèmia de la Covid-19.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8975

Data del DOGV
:   15-12-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/10292


Data del document
:   09-12-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública
    * empleat de serveis públics
    * funcionari
    * concurs administratiu

RESOLUCIÓ de 9 de desembre de 2020, del director general de Funció Pública, per la qual es dona publicitat al Pacte de la Mesa Sectorial de Funció Pública, pel qual s'acorda el mecanisme excepcional de provisió de llocs de treball, amb personal funcionari interí, mentre duren les circumstàncies extraordinàries de la pandèmia de la Covid-19. [2020/10878]  
  
El 19 de novembre de 2020, en l'àmbit de la Mesa Sectorial de Funció Pública, es va signar entre l'Administració de la Generalitat i les organitzacions sindicals allí representades, el pacte pel qual s'acorda el mecanisme excepcional de provisió de llocs de treball, amb personal funcionari interí, mentre duren les circumstàncies extraordinàries de la pandèmia de la Covid-19.  
Atenent el que s'estableix en l'apartat huité del Pacte, que n'ordena la publicació en el Diari Oficial de la Generalitat Valenciana, i de conformitat amb el que es disposa en l'article 38.6, del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic, resolc:  
La publicació en el Diari Oficial de la Generalitat Valenciana del Pacte de la Mesa Sectorial de Funció Pública, pel qual s'acorda el mecanisme excepcional de provisió de llocs de treball, amb personal funcionari interí, mentre duren les circumstàncies extraordinàries de la pandèmia de la Covid-19, subscrit el 19 de novembre de 2020.  
  
València, 9 de desembre de 2020.- El director general de Funció Pública: David Alfonso Jarque.  
  
  
Pacte de la Mesa Sectorial de Funció Pública, pel qual s'acorda el mecanisme excepcional de provisió de llocs de treball, amb personal funcionari interí, mentre duren les circumstàncies extraordinàries de la pandèmia de la Covid-19.  
  
En l'àmbit de la Mesa Sectorial de Funció Pública, el 20 de març de 2020, reunides les representacions de l'Administració de la Generalitat i de les organitzacions sindicals a través de videoconferència, a l'empara del que s'estableix en l'article 33 i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic (TREBEP), i en l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana, es va negociar i va adoptar l'acord de poder acudir, quan no existisca borsa d'ocupació temporal o, havent-hi borsa, no hi haja personal disponible per a la provisió de llocs de treball amb personal interí, als llistats de demandants d'ocupació de LABORA, com a mecanisme excepcional als previstos en l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, sobre regulació de borses d'ocupació temporal per a proveir provisionalment llocs de treball de l'Administració de la Generalitat, mentre duren les circumstàncies extraordinàries per l'afectació de la pandèmia de la Covid-19 al funcionament de l'Administració Pública.  
En la sessió de la Mesa Sectorial de Funció Pública del dia 13 de novembre de 2020, transcorreguts uns mesos des de l'anterior acord i manifestant-se per l'Administració la conveniència, oportunitat i, en alguns casos, necessitat de continuar mantenint aquesta solució provisional i excepcional, es va tornar a tractar aquest assumpte. Per la part sindical es manifesta la predisposició a mantindre la vigència dels acords el 20 de març de 2020, sempre que es concreten i especifiquen determinats aspectes.  
Reunides a València, el 19 de novembre de 2020, en l'àmbit de la Mesa Sectorial de Funció Pública, les representacions de l'administració de la Generalitat i de les organitzacions sindicals, a l'empara del que s'estableix en l'article 33 i concordants del Reial decret legislatiu 5/2015, de 30 d'octubre pel qual s'aprova el text refós de la Llei de l'Estatut Bàsic de l'Empleat Públic (TREBEP), i en l'article 154 de la Llei 10/2010, de 9 de juliol, de la Generalitat, d'ordenació i gestió de la funció pública valenciana,  
Manifesten  
  
L'estat d'alarma declarat inicialment pel Govern mitjançant el Reial decret 463/2020, de 14 de març, prorrogat sis vegades consecutives, va suposar l'adopció d'una sèrie de mesures per part del Govern per a protegir la salut i seguretat dels ciutadans, i contindre la progressió de la malaltia, que van afectar el funcionament de l'Administració Publica.  
  
De fet l'Acord de 19 de juny del Consell, sobre mesures de prevenció enfront de la Covid-19 (DOGV 20.06.2020) va recollir en el seu Annex II, una sèrie de mesures per a la recuperació de l'activitat administrativa presencial en la prestació de serveis públics en l'àmbit de l'Administració de la Generalitat. I preveu, en el seu apartat huité, que les mesures recollides com a annexos a l'acord, tenen caràcter temporal i produiran efectes a partir del dia 21 de juny de 2020 i fins a la finalització de la crisi sanitària ocasionada per la Covid-19, en funció de l'evolució dels indicadors sanitaris i epidemiològics.  
Recentment, mitjançant el Reial decret 926/2020, de 25 d'octubre, s'ha declarat de nou l'estat d'alarma per a contindre la propagació d'infeccions causades pel SARS-CoV-2, establint-se mesures de limitació de moviments i mesures d'una altra índole que permeten entendre que continuen vigents circumstàncies extraordinàries que afecten el funcionament de l'Administració Pública com a conseqüència de la pandèmia.  
  
Per tant, i amb la declaració d'un nou estat d'alarma, és evident que no cal considerar superada la pandèmia de la Covid-19 i persisteixen les circumstàncies extraordinàries derivades d'aquesta. En aqueix sentit, tal com indica el preàmbul de l'Acord de 19 de juny, del Consell, les mesures que s'hi adopten ho són per a fer front, després de l'aixecament de l'estat d'alarma, a les necessitats derivades de la crisi sanitària ocasionada per la Covid-19.  
Íntimament relacionats amb la constitució de les borses d'ocupació temporal estan els processos de selecció, que tan evidentment s'han vist i es veuen afectats per l'actual situació. En haver-se suspés i no haver-se pogut celebrar en el moment inicialment planificat, s'ha impossibilitat al seu torn la constitució de borses derivades d'aquests.  
  
Prova evident de la incidència de la pandèmia en aquests procediments és que, mitjançant el Reial Decret llei 23/2020, de 23 de juny, pel qual s'aproven mesures en matèria d'energia i en altres àmbits per a la reactivació econòmica, s'ha apreciat la necessitat i urgència d'ampliar el termini previst en l'article 70.1 del text refós de la Llei de l'estatut bàsic de l'empleat públic, per a les convocatòries el termini de les quals concloguera en l'exercici de 2020. D'aqueixa manera, respecte de les convocatòries el venciment de les quals es produïsca en l'exercici 2020, s'entendrà que el termini es prorroga durant l'exercici 2021, ampliant-se així mateix fins al 31 de desembre de 2021 el termini per a aprovar les ofertes d'ocupació pública de l'exercici 2020.  
En definitiva, la justificació del present pacte és formalitzar i dotar de totes les garanties en nom del principi de seguretat jurídica el citat Acord de la Mesa Sectorial, de 20 de març de 2020, que va establir, mentre subsistisquen les necessitats de cobertura de determinats llocs de treball amb personal interí per als quals no existeix borsa d'ocupació temporal o, havent-hi borsa, no hi ha personal disponible, acudir als llistats de demandants d'ocupació de LABORA, com a mecanisme excepcional als previstos en l'Ordre 18/2018. No adoptar aquesta mesura urgent i necessària, en una conjuntura com l'actual en la qual concorren circumstàncies extraordinàries derivades de la pandèmia de la Covid-19 que afecten el funcionament de l'Administració pública impediria la no provisió dels citats llocs, amb la consegüent afectació a la qualitat del servei públic.  
En conseqüència, fruit de les negociacions dutes a terme entre l'Administració i les organitzacions sindicals adés indicades, i de conformitat amb el que estableix l'article 38.2 del TREBEP se signa el present:  
  
Pacte  
  
  
Primer. Àmbit  
1. Àmbit personal  
El Pacte serà aplicable a la provisió de llocs de treball amb personal funcionari interí en l'àmbit de l'Administració de la Generalitat quan no existisca borsa d'ocupació temporal o havent-hi borsa no hi haja personal disponible.  
2. Àmbit funcional  
El present Pacte es refereix a les matèries que s'hi especifiquen, i que han sigut objecte de negociació conforme amb els articles 37 i 38 del TRLEBEP i l'article 154 de l'LOGFPV.  
3. Àmbit territorial  
L'àmbit territorial està referit a tots i cadascun dels centres i unitats de l'Administració de la Generalitat en què presta serveis el personal inclòs en l'àmbit d'aplicació del Pacte.  
  
Segon. Període de vigència  
El Pacte estarà vigent, mentre duren les circumstàncies extraordinàries per l'afectació de la pandèmia de la Covid-19 al funcionament de l'Administració i, com a màxim, mentre dure l'estat d'alarma decretat pel Govern.  
  
Tercer. Objecte del Pacte  
Aquest Pacte té com a objecte establir, mentre estiga vigent l'Estat d'Alarma, un mecanisme excepcional al previst en l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, sobre regulació de borses d'ocupació temporal per a proveir provisionalment llocs de treball de l'Administració de la Generalitat, en els supòsits en els quals no existisca borsa d'ocupació temporal o, havent-hi borsa, no hi haja personal disponible per a la provisió de llocs amb personal funcionari interí.  
  
  
Quart. Establiment del mecanisme de provisió de llocs de treball amb caràcter excepcional durant la pandèmia de la Covid-19  
Durant el període de vigència del present Pacte, la cobertura temporal de llocs de treball de caràcter funcionarial en l'àmbit de l'Administració de la Generalitat es gestionarà d'acord amb l'ordre de prelació previst en els articles 4 i 11 bis de l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, sobre regulació de borses d'ocupació temporal per a proveir provisionalment llocs de treball de l'Administració de la Generalitat.  
De manera excepcional, una vegada esgotats els mecanismes anteriors i no existint personal disponible per a cobrir els llocs de treball es podrà acudir, quan es tracte de llocs de treball de l'Administració de la Generalitat la gestió de la qual corresponga a la Conselleria de Sanitat Universal i Salut Pública, en primer lloc a les borses d'ocupació temporal existents en aquesta conselleria; i si no hi haguera personal disponible o si es tracta de llocs de la resta de conselleries, als llistats de demandants d'ocupació inscrits en LABORA sobre la base d'un criteri provincial, i seguint l'ordre de crida per antiguitat com a demandants d'ocupació.  
Aquests mecanismes excepcionals a què es refereix el paràgraf anterior únicament podran utilitzar-se per a la provisió de llocs de treball dels següents sectors o àmbits: el sector de les tecnologies de la informació i de la comunicació, el sector de la prevenció de riscos laborals, l'àmbit sociosanitari (llocs d'atenció directa adscrits a la Vicepresidència i Conselleria d'Igualtat i Polítiques Inclusives), l'àmbit educatiu (llocs d'atenció directa adscrits als centres educatius), l'àmbit de la seguretat i les emergències, i Salut Pública.  
  
Cinqué. Comissió de seguiment del Pacte  
La l'LOGFPV de seguiment de les borses d'ocupació temporal, constituïda segons el que s'estableix en l'article 12 de l'Ordre 18/2018, de 19 de juliol, de la Conselleria de Justícia, Administració Pública, Reformes Democràtiques i Llibertats Públiques, sobre regulació de borses d'ocupació temporal per a proveir provisionalment llocs de treball de l'Administració de la Generalitat, exercirà el seguiment del present Pacte, amb les funcions d'interpretació i control d'aquest.  
A l'efecte, des de la Direcció General de Funció Pública es facilitarà periòdicament la informació relativa als llocs de treball la cobertura dels quals s'haja realitzat amb demandants d'ocupació inscrits en LABORA.  
  
Així mateix, es comunicaran a les organitzacions sindicals representades en aquesta l'LOGFPV de seguiment, via correu electrònic, les peticions de llistats de candidats que es remeten a LABORA, amb referència dels llocs de treball que es pretenguen proveir.  
  
Sisé. Denúncia  
Aquest Pacte podrà ser denunciat per les parts que el subscriuen en cas d'incompliment de qualsevol dels seus punts. Aquesta denúncia haurà de realitzar-se en escrit motivat que n'indique la causa, del qual hauran de tindre coneixement totes les parts que el subscriuen.  
  
Seté. Incidència pressupostària  
El present pacte no comporta increment de despesa.  
  
Huité. Publicitat  
El present pacte, una vegada ratificat per la consellera de Justícia, Interior i Administració Pública, es remetrà al Diari Oficial de la Generalitat Valenciana per a la publicació.  
  
Per la Generalitat:  
La consellera de Justícia, Interior i Administració Pública: Gabriela Bravo Sanestanislao, i el vicepresident, en substitució de la presidenta de la Mesa Sectorial de Funció Pública: David Alfonso Jarque.  
  
Per les organitzacions sindicals:  
Per CSIF: María del Mar Auñón Martínez  
Per INTERSINDICAL: Juan Carlos Marín Ros  
Per CCOO'PV: José Cloquell Mascarell